उस दिन बस्ती के प्रारम्भ में स्थित सरकारी प्राथमिक विद्यालय से बच्चे अपने माह भर की कमाई आधा किलो चावल, सौ ग्राम दाल और एक अंडा लेकर अत्यंत प्रसन्न मन से घर लौट रहे थे। उनकी मास्टरनी भी अगले दिन से निर्दिष्ट समय तक के लिए शाला में ताला डाल बचे चावल-दाल के बोरों को रिक्शा में लदवाने के बाद अंडों की पेटी को सावधानी से उनके ऊपर रखने की ताकीद कर ही रही थी कि पुलिस जीप बस्ती के अंदर धमक के साथ घुसी। पुलिस पल्टन को देख बस्ती वाले आश्चर्यचकित हो उठे। साल में कभी-कभार पुलिस वाले, आबकारी वाले या स्कूल साहब गाँव में आते न हों ऐसा न था, पर एक साथ इतनी बड़ी पल्टन के आ जाने से सब को न जाने कैसा-कैसा लगा।